Beboerne i et hus på Hovedgaden i Snedsted vågnede i nat med et brag - helt bogstaveligt. Årsagen var, at den ene gavl havde løsrevet sig fra resten af deres hus. - Gavlen har løsnet sig helt fra huset, hvis du trykker på det, styrter det sammen, lyder det fra Claus Sejr Pedersen, der indsatsleder hos Nordjyllands Beredskab. Huset ligger op til en byggegrund, og det er her forklaringen til den løsrevne gavl skal findes. Gavlen har nemlig været bygget sammen med et andet hus, der er blevet revet ned. - Idet man har gravet jorden væk, har al den regn i går nok gjort, at det har løsnet soklen, så det er gået fra huset - og det hører de i nat, fortæller indsatslederen. Arbejdet varer minimun indtil middag Indsatslederen understreger, at ingen er kommet til skade. Lige nu arbejder seks mand fra Nordjyllands Beredskab og 14 mand fra Beredskabsstyrelsen på at få sikret resten af huset. - Vi er ved at bygge to vægge op inde i huset for at sikre, at ydrevæggene ikke styrter sammen. - Det er lidt stille arbejde, for sikkerheden er prioriteret højt. Vi ved jo ikke, hvordan bygningen giver sig, hvis der sker noget. Claus Sejr Pedersen fortæller, at han regner med, at arbejdet som minimum varer indtil lørdag middag. - Det er sådan noget, vi lærer om på skolen, men som heldigvis sjældent sker. Brandvæsnet og Beredskabsstyrelsen har valgt at afspærre Hovedgaden fra Idrætsvej til Søndergade/Kolonihavevej.

Opsummering:
Beredskabsstyrelsen og brandvæsnet har valgt at afspærre Hovedgaden i Snedsted.